**המשמעות המוענקת לתופעת ההזדקנות**

**בידי ראשי רשויות מקומיות בישראל**

**תקציר**

הרשות המקומית, היא זו שמהווה את רמת הממשל הקרובה והנגישה ביותר לאזרחים, ובשל כך מצופה ממנה להיענות לצרכים המשתנים, הרלוונטיים לאיכות החיים. במציאות עניין זה הופך מורכב, בין היתר, בשל העובדה שבישראל אין הגדרה ברורה ביחס למהות היחסים שבין השלטון המרכזי לשלטון המקומי, ובין זה לבין התושב, וקיימת אי בהירות רבה בקשר למידת האחריות של הרשות המקומית ואופיה בכל הנוגע לפיתוח השירותים החברתיים בכלל, וביחס לזקנים בפרט. למרות האמור לעיל, אנחנו עדים ליצירתיות בתחום פיתוח השירותים לזקנים ברשויות המקומיות, כאלה שמשקפים גם קידום ערכים דמוקרטיים ומיצוי זכויות כמו גם, חשיבה אסטרטגית, מקומית, בתחום ההזדקנות והזיקנה.

הספרות המחקרית, מראה שישנה מודעות תיאורטית ומעשית כאחד לחשיבות של ההיבט הפרסונאלי של זהות ראש הרשות המקומית בכל הנוגע לעיצוב המדיניות המקומית, בהקשרים שונים, כמו: חינוך או איכות סביבה, אך אין התיחסות קונקרטית לתחום הזיקנה. זווית מבט חשובה זו לא נחקרה, עד היום בספרות המדעית: לא בהקשר הבנת תפקודו של השלטון המקומי מול הארצי, לא בהקשר של הבנת פיתוח השירותים לאוכלוסייה הזקנה וגם לא בהקשר של העמקת הידע וההבנה של תופעת הגילנות בהקשרה הפוליטי-מקומי.

לכן מחקר זה ביקש לבחון את המשמעות המוענקת לתופעת הזדקנות בידי ראשי רשויות מקומיות בישראל כפי שהיא מובנת ונחווית, באופן אישי על ידי ראשי הרשויות המקומיות: כיצד הם מבינים את השלכות התופעה והשפעותיה על יישוביהם ואת דפוסי המדיניות החברתית המאומצים על ידם מתוקף תפקידם להתמודדות עם תופעה זו.

המחקר הינו מחקר איכותני-פנומנולוגי. כלי המחקר היה ראיון עומק חצי מובנה. מדגם המחקר כלל 16 ראשי רשויות, 15 גברים ואשה אחת, המייצגים רשויות בעלות אפיונים שונים: רשויות גדולות, בינוניות וקטנות, מרכזיות ופריפריאליות , יהודיות, מעורבות ורשות דרוזית, עירוניות וכפריות. טווח גילאי ראשי הרשויות רחב: מגיל 40 ועד נושק לשמונים. שניים מתוכם מגדירים עצמם דתיים.

מניתוח הממצאים עלו 3 תמות מרכזיות:

**התמה הראשונה** עוסקת במבט כלפי "מעלה" ומבטאת את יחס השלטון המקומי לשלטון המרכזי, כל זאת בשני היבטים: בהיבט של ביקורת כלפי השלטון המרכזי בתחום הזיקנה בהקשרים שונים כמו: העדר תכנון, תחלופה, העדר חשיבות, התמקדות בחולשה; ובהיבט ה"מיצוב" העצמי של השלטון המקומי ביחס לשלטון המרכזי – בכלל, ובתחום הזיקנה - בפרט.

**התמה השניה** עוסקת במבט "לרוחב" ומבטאת את היחס של ראשי הרשויות המקומיות לזיקנה כלפי הזיקנה , בשלושה היבטים: הראשון - התפיסה האישית של ה"זיקנה" על ידי ראש הרשות ;השני - התפיסה הרשותית של הזיקנה על האתגר בעיצוב מדיניות בתחום הזיקנה ברשות המקומית; ולבסוף - המודעות וההבנה האישית בצורך לפתח מדיניות ייחודית לתחום.

**התמה השלישית** עוסקת במבט כלפי "מטה": דהיינו, פיתוח ועיצוב השירותים לזקנים ברשות המקומית על שירותים ספציפיים :בהיבט הקהילה, בהיבט דיור מוגן ומוסדות ובהיבט היצירתיות והחדשנות.

ניתוח אינטגרטיבי של שלושת התימות המרכזיות לעיל משקף מציאות מורכבת שבמסגרתה ראשי רשויות מקומיות מבטאים מנעד שונות גבוה בהבניית משמעות ההזדקנות, הנע בין שני קטבים מנוגדים, המצויים ברמות שונות: ברמת המשילות המקומית = מחד גיסא, ישנם ראשי רשויות שמעידים על תחושה גבוהה של אוטונומיה ומרחב עשייה לעומת אלה החווים תלות גבוהה בשלטון המרכזי המעקרת את יכולתם לפעול באופן חופשי; ברמת הגילנות = מחד גיסא ישנם ראשי רשויות המבטאים תפישות גילניות וסטיגמטיות, בהקשר זקנים בעלי מוגבלויות או בהיבט שוק העבודה, ומאידך, ישנם כאלה המאמצים ראיית עולם אנטי-גילנית שתופסת את תקופת הזיקנה כמאפשרת התחדשות ויצירתיות, ומהווה שלב חדש ואופטימי; ולבסוף, ברמת השירותים המקומיים: מחד גיסא – ישנם ראשי רשויות החווים חוויה של חוסר אפשרות ליצירתיות תוך כפיפות לשירותים קיימים, אף שאינם עונים על צרכים אמיתיים, ומאידך, ישנם ראשי רשויות המאופיינים באנרגיות של יצירת שירותים חדשניים ומותאמים יותר לזקנים תוך תכנון ארוך טווח בהיבט נדל"ן ומוסדות.

ממצאי המחקר, מאוששים ומדגישים את חשיבות ההיבט הפרסונאלי והסובייקטיבי של זהות ותפיסת העולם של ראשי הרשויות המקומיות בכל הנוגע להבניית הזיקנה ופיתוח השירותים ברמה המקומית. הממצאים מצביעים על קיומו של פוטנציאל למימוש של מערכות ערכים וחזון מוכווני זיקנה ברמת השלטון המקומי, זאת למרות המכשולים האובייקטיביים, לכאורה, הקיימים במבנה השלטון המקומי ובחוק הישראלי – וכל זאת כתלות בהבניית הסמכות, ומשמעות הזיקנה, בקרב מי שעומדים בראש ההיררכיה השלטונית המקומית.